**Debreceni SZC  
Mechwart András Gépipari és Informatikai  
Technikum**

**Informatika és távközlés ágazat  
ágazati alapvizsga**

**Feladatlap**

Vizsgatevékenység megnevezése: **Weboldalak kódolása, programozás, hálózatok gyakorlat**

**A vizsgatevékenység időtartama:** 180 perc

**2023.**

A vizsgatevékenység aránya a teljes ágazati alapvizsgán belül: 90 %

**Értékelés:**

**0-47 pont: elégtelen**

**48-65 pont: elégséges**

**66-83 pont: közepes**

**84-101 pont: jó**

**102-120 pont: jeles**

**Feladatok**

**A) Weboldalak kódolása feladatrész 40 pont**

A következő feladatban egy weboldalt kell készítenie a Német juhászkutya rövid bemutatására a feladatleírás és a minta szerint. A feladat megoldása során a következő állományokat kell felhasználnia: kutya1.jpg, kutya2.jpg, forras.txt, tablaforras.txt, nemet.css, nemet.html. Ahol a feladat másként nem kéri, a formázási beállításokat a nemet.css stílusállományban végezze el!

1. Nyissa meg a nemet.html HTML oldalt! Állítsa be az oldal nyelvét magyarra, a kódolását UTF-8-ra és a dokumentumot HTML 5 típusúra!
2. A böngésző címsorában megjelenő cím „*Német juhászkutya*” legyen!
3. A weboldal fejrészében helyezzen el hivatkozást a nemet.css stíluslapra!
4. A weboldal fejrészében helyezze el a viewport meta elemet egyszeres nagyítással!
5. Az oldal törzsébe másolja be az UTF-8 kódolású forras.txt állomány tartalmát!
6. Alakítsa ki a címet, alcímeket a minta szerint! A weboldal címe *(„Német juhászkutya”*) 1-es szintű címsor, az alcímek („*Általános megjelenése*”, „*Vérmérséklete*” és *„Adatok”*) pedig 2-es szintű címsorok legyenek!
7. Alakítsa ki a szöveg bekezdéseit a minta szerint!
8. A „*Általános megjelenése*” alcím elé helyezze el a kutya1.jpg képet és formázza a stíluslap balkep azonosítójának felhasználásával! Ha a kép fölé visszük az egeret, vagy a kép valamiért nem jeleníthető meg, akkor mindkét esetben a „*Német juhászkutya*” szöveg jelenjen meg!
9. Alakítson ki egy 6 soros, 2 oszlopos táblázatot a minta és a leírás szerint az „*Adatok*” alcím után! A táblázat vázát a tablaforras.txt állományban találja. Másolja ezt be a HTML állományába! A táblázat további beállításait és formázását a következőképpen végezze el!
   1. A táblázat végére szúrjon be 1 sort a minta szerint!
   2. Az 1. sorban alkalmazzon vízszintesen cellaösszevonást!
   3. Mozgassa át a szövegeket az utolsó sor celláiba a minta szerint! A sortörés elem felhasználásával a „*Magasság*” és a „*Súly*” soroknál a kan és a szuka súlyait törje külön sorba a minta szerint!
   4. Az összevont cellánál alkalmazza a fejsor osztálykijelölőt!
   5. Az összevont cellánál a megfelelő HTML tagnél elhelyezett style attribútum segítségével igazítsa középre a szöveget!
10. Az „*Adatok*” alcím elé helyezze el a kutya2.jpg képet és formázza a stíluslap jobbkep azonosítójának felhasználásával! Ha a kép fölé visszük az egeret, vagy a kép valamiért nem jeleníthető meg, akkor mindkét esetben a „*Német juhászkutya*” szöveg jelenjen meg!
11. A láblécben lévő URL-re készítsen hivatkozást a minta alapján! A láblécre alkalmazza a stíluslap forras osztálykijelölőjét! A hivatkozás új oldalon nyíljon meg!
12. A következő beállításokat, módosításokat a stíluslap megfelelő kijelölőinél végezze el!
    1. A weboldal háttérszíne #FAEBD7 színkódú legyen!
    2. A dokumentumban a szövegszín #2F4F4F színkódú legyen!
    3. Minden kép körül 1 px vastagságú, folytonos, rgb(0,0,139) színkódú szegélyvonal legyen!
    4. A balkep azonosítójú elem szélessége 250 pixel legyen! A jobbkep azonosítójú elem szélessége 350 pixel legyen!
    5. A forras osztályba sorolt elemek szövege vízszintesen középre igazított legyen!
13. Rendelje hozzá az egyes szintű címsorhoz a Bootstrap display-4 osztályát!

